**Pe-aripa dorului**

*Ioan Grigoraș Liliana Trif*

\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_

- Azi m-am oprit din zbor pentru o clipă

Şi-am căutat prin amintiri ninsori

Când amândoi aveam doar o aripă,

Iar din fereastra timpului culori

Strângeam să împletim la fiecare

Popas pe mărgini albe de cuvânt

Lagune-albastre şi căluţi de mare

Ce vor să evadeze pe pământ.

Cât de aproape sunt şi ce departe

Îmi par a fi acele primăveri

Când sărutam sub felinare sparte

Piciorul vremii şi eram stingheri.

- Azi şchiopătez pe treptele-nserării

Cu gleznele captive-n flori de gând,

Te văd zâmbind la jumătatea scării

Ca-n prima zi, dar nu mai ştiu de când

Minutul trece lent, mi-e dor de tine

Ca de-un poem rămas neterminat

Dintr-un mileniu care nu mai vine,

Din primăveri ce par că ne-au uitat.

Iubirea mea, târzia mea poveste,

Nu pot concepe viaţa-n lipsa ta

Sau spune-mi tu de-ai căutat şi este

O clipă doar s-o pot răscumpăra.

Ioan Grigoraș Liliana Trif